Izvor: AP Photo/Amel Emric

Ured predsjednice RH privremeno će, od 4. do 7. rujna, biti otvoren u Ličko-senjskoj županiji što će biti službeno obilježeno podizanjem predsjedničke zastave u ponedjeljak u Gospiću.

Na podizanju zastave 4. rujna rano ujutro ispred zgrade Ličko-senjske županije bit će predsjednica Grabar-Kitarović, župan Darko Milinović i gradonačelnik Gospića Karlo Starčević. Nakon prigodnog govora, predsjednica će s ministricom znanosti i obrazovanja Blaženkom Divjak posjetiti Osnovnu školu Dr. Jure Turića u Gospiću.

U privremenom uredu, u zgradi Ličko-senjske županije, predsjednica će održati radne sastanke s predstavnicima Ličko-senjske županije te gradonačelnicima i načelnicima općina, gospićko-senjskim biskupom, dekanicom Veleučilišta u Gospiću, predstavnicima udruga hrvatskih branitelja te predstavnicima srpske nacionalne manjine.

pročitajte još Predsjednica ima novu glasnogovornicu, Đurić unaprijeđen

U organizaciji Vijeća mladih održat će se okrugli stol na kojem će sudjelovati mladi Ličko-senjske županije, predstavnici mjerodavnih ministarstava te drugih institucija.

Predsjednica će posjetiti Senj i Otočac te općine Perušić, Plitvička Jezera, Udbinu, Gračac i Lovinac gdje će razgovarati s predstavnicima lokalnih vlasti i građanima, a obići će i tvrtke.

Premještanjem Ureda predsjednice nastavlja se projekt "Osjeti Hrvatsku" tijekom kojeg će se čelnici diplomatskih misija i međunarodnih organizacija akreditirani u Hrvatskoj upoznati s prednostima i mogućnostima Ličko-senjske županije.

Hrvatskoj predsjednici to će biti deveti put da svoj ured premješta izvan Zagreba.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.